Menneskehøyde

**Menneskehøyde**, eller **kroppslengde**, er avstanden fra undersiden av føttene til toppen av hodet på et menneske som står vertikalt.

## Vekst
Lengdeveksten foregår i vekstsoner i de lange knoklene i skjelettet. I løpet av ungdomsårene lukkes vekstsonene og blir til fast ben. Lukking av de enkelte vekstsoner skjer på bestemte alderstrinn. Aldersbestemmelse kan gjøres relativt nøyaktig ved røntgenfotografering av hender og fastsettelse av hvilke vekstsoner i bena i hendene som er lukket.

Noen få ungdommer som nærmer seg sin antatte voksne høyde, kan forventes å bli lenger eller kortere enn det som betraktes som normalt akseptabel høyde. For de lengste kan det være aktuelt å få en barnelege til å vurdere om det bør gis medikamenter for å stoppe lengdeveksten og lukke de siste åpne vekstsonene. For de mest kortvokste kan det være aktuelt å gi kunstig veksthormon for å gi mer lengdevekst på slutten av vekstspurten. Under disse vurderingene blir det også tatt hensyn til høyden for foreldre og andre familiemedlemmer.

### I Norge
Under sesjon og tjenestestart i militæret er det målt høyde på rekruttene i svært mange år. Dette er en av de sikreste kildene for statistikk for utviklingen av befolkningens høyde, og er den som benyttes for å sammenligne høyde mellom land. I Norge i 2008 var den gjennomsnittlige høyden på norske vernepliktige menn, ifølge Statistisk sentralbyrå, 179,7&nbsp;cm. Inndelt etter fylke var vernepliktige menn fra Vest-Agder i snitt høyest med 181,1&nbsp;cm, og vernepliktige menn fra Hedmark lavest med et snitt på 179,2&nbsp;cm.

Det er samlet et stort antall høydemålinger ved forskjellige alderstrinn. Disse verdiene er brukt til å lage percentilskjema med alder i forhold til høyde. Disse skjemaene brukes på helsestasjonene, i skolehelsetjenesten, hos fastlegene og på barneavdelinger på sykehusene. På percentilskjemaene er det linjer for 2,5 %, 50 % og 97,5 %. På enkelte skjemaer kan det være flere linjer. Den statistiske fordelingen av høydemålinger av friske gjør at 2,5 % (en av 40) er kortere for alder enn den laveste linjen (2,5 percentilen), og en av 40 er lenger enn 97,5 percentilen.

Etter fødsel måles barnets høyde, vekt og hodeomkrets. Normal høyde er nær 51&nbsp;cm. Det er diskutert om det er uheldig for hofteleddene på nyfødte å strekke dem for å måle barnets høyde.

Under identifisering av kriminelle kan høyden bli registrert ved at personen fotograferes stående foran en vegg der høyden er angitt med horisontale linjer.

### Internasjonalt
*A century of trends in adult human height* dokumenterte utviklingen gjennom 100 år. Tallene fra 2014 gjelder 18-årige menn, født i  1996. Ifølge undersøkelsen er nederlandske menn de høyeste, med 182,5&nbsp;cm i gjennomsnitt. På annen plass følger belgierne med 181,7&nbsp;cm, å tredje esterne med 181,6&nbsp;cm og på delt fjerdeplass latvierne og danskene med 181,4&nbsp;cm. På sjette til tiendeplass kommer Bosnia-Hercegovina med 180,9&nbsp;cm, kroatene med 180,8&nbsp;cm, serberne og islendinger med 180,6&nbsp;cm, og tsjekkerne med 180,1&nbsp;cm. Nordmenn kommer på tredelt fjortendeplass sammen med franskmennene og svenskene med en gjennomsnittlig høyde på 179,7&nbsp;cm. Ser man på mindre geografiske områder, viser en ny undersøkelse at gjennomsnittshøyden blant unge menn i noen regioner i Bosnia-Hercegovina er på hele 185,6&nbsp;cm, og at unge menn i tilgrensende områder i Kroatia har en gjennomsnittshøyde på 184,1&nbsp;cm.

I Norge og Sverige har den gjennomsnittlige høyden ikke forandret seg på 35 år få 2014. Også USA og Storbritannia står stille; amerikanske menn er ifølge undersøkelsen 177,1&nbsp;cm i gjennomsnitt; britiske havner på 177,5&nbsp;cm. Amerikanske kvinner er med ett snitt på 163,5&nbsp;cm blant de laveste i den industrialiserte verden. I andre land, som Italia, Spania og Hellas, er man imidlertid vitne til en kontinuerlig vekst i gjennomsnittshøyden. Italieneske menn er nå 177,8&nbsp;cm i snitt, mens de italienske kvinner har oppnådd et gjennomsnitt på 164,6&nbsp;cm, og gjennomsnittshøyden stiger fremdeles, spesielt i de sørlige regioner; i nord er imidlertid vekstraten i ferd med å flate ut. Italia oppviser oppsiktsvekkende store forskjeller mellom de forskjellige regioner; i Veneto er gjennomsnittshøyden blant unge menn (2016) hele 182,4&nbsp;cm, og i Trentino 181,7&nbsp;cm, som er betydelig høyere enn det nasjonale gjennomsnitt. Spanske menn har et snitt på 176,6&nbsp;cm, og her er vekstraten enda sterkere enn i Italia.

Blant kvinnene er man vitne til en liknende utvilking. Her er latviske kvinner de høyeste, med et snitt på 169,8&nbsp;cm. På delt annenplass kommer nederlandske og estiske kvinner med 168,7&nbsp;cm. Deretter følger tsjekkiske kvinner (168,5&nbsp;cm), serbiske (167,7&nbsp;cm), slovakiske (167,6&nbsp;cm), danske og islandske (167,2&nbsp;cm), litauiske (166,6&nbsp;cm) og på delt niendeplass belarusiske og ukrainske kvinner med 166,3&nbsp;cm. Norske kvinner kommer i undersøkelsen på delt 18.-plass sammen med kroatiske kvinner med ett snitt 165,6&nbsp;cm.

I 1860 var gjennomsnittshøyden til norske menn 169&nbsp;cm. Da var amerikanske menn verdens høyeste, med en gjennomsnittlig høyde på 174&nbsp;cm. Siden midten av 1900-tallet har dette endret seg betydelig. 
## Referanser